Ilmoitus turkkilaista alkuperää olevia tai Turkista tuotuja väritelevisiovastaanottimia koskevan polkumyynnin vastaisen menettelyn aloittamisesta



Virallinen lehti nro C 202 , 15/07/2000 s. 0004 - 0005



Ilmoitus turkkilaista alkuperää olevia tai Turkista tuotuja väritelevisiovastaanottimia koskevan polkumyynnin vastaisen menettelyn aloittamisesta (2000/C 202/03) Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), jäljempänä "perusasetus" 5 artiklan mukaisen valituksen, jossa väitetään, että Turkista peräisin oleva väritelevisiovastaanottimien tuonti tapahtuu polkumyynnillä ja aiheuttaa tästä syystä merkittävää vahinkoa yhteisön tuotannonalalle. 1. Valitus Valituksen teki 5. kesäkuuta 2000 Producers Of European Televisions In Cooperation (POETIC), jäljempänä "valituksen tekijä", joka edustaa merkittävää osaa, tässä tapauksessa yli 30:tä prosenttia yhteisön väritelevisiovastaanottimien tuotannosta. 2. Tuote Tuote, jota väitetään tuotavan polkumyynnillä, on väritelevisiovastaanottimet, myös samaan ulkokuoreen yhdistetyin yleisradiovastaanottimin ja/tai kelloin, joiden kuvaruudun läpimitta on suurempi kuin 15,5 cm, jäljempänä "tarkasteltavana oleva tuote", jotka tällä hetkellä luokitellaan CN-koodeihin ex ex 8528 12 52, 8528 12 54, 8528 12 56, 8528 12 58, ex 8528 12 62 ja 8528 12 66. Nämä CN-koodit ovat ohjeellisia. 3. Polkumyyntiä koskeva väite Turkista polkumyynnillä tapahtuvaa tuontia koskeva väite perustuu normaaliarvon, joka on muodostettu kotimarkkinahintojen perusteella, ja tarkasteltavana olevan tuotteen yhteisöön tapahtuvassa viennissä veloitetun hinnan väliseen vertailuun. Tällä perusteella laskettu polkumyyntimarginaali on huomattava. 4. Vahinkoa koskeva väite Valituksen tekijä on antanut näytön siitä, että tarkasteltavana olevan tuotteen tuonti Turkista on kasvanut huomattavasti sekä absoluuttisesti että markkinaosuudella mitattuna. Väitetään, että tarkasteltavana olevan tuodun tuotteen määrillä ja hinnoilla on muiden seurausten ohella ollut kielteinen vaikutus yhteisön tuottajien markkinaosuuteen, myyntimääriin ja niiden veloittamiin hintoihin, mikä puolestaan on vaikuttanut erittäin kielteisesti yhteisön tuotannonalan yleiseen suorituskykyyn, rahoitukselliseen tilanteeseen ja työllisyyteen. 5. Menettely Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla. 5.1. Menettely polkumyynnin ja vahingon määrittämiseksi Tutkimuksella määritetään, tuodaanko tarkasteltavana olevaa turkkilaista alkuperää olevaa tai Turkista tuotavaa tuotetta polkumyynnillä ja aiheuttaako tämä polkumyynti vahinkoa. Väritelevisiovastaanottimet sisältävät usein useista maista peräisin olevia komponentteja ja osia. Tästä syystä jokaisen Turkista tuodun väritelevisiovastaanottimen alkuperä tutkitaan osana tätä polkumyyntitutkimusta. a) Kyselylomakkeet Saadakseen tutkimuksensa kannalta välttämättömänä pitämänsä tiedot komissio lähettää kyselylomakkeet yhteisön tuotannonalalle ja yhteisön tuottajayhdistyksille, turkkilaisille vientiä harjoittaville tuottajille ja niiden yhdistyksille, maahantuojille ja kaikille valituksessa mainituille maahantuojayhdistyksille sekä kyseessä olevan viejämaan viranomaisille. Kaikkien asianomaisten osapuolten olisi joka tapauksessa välittömästi otettava yhteyttä komissioon lähettämällä faksi saadakseen selville, ovatko ne valituksessa mainittujen luettelossa, ja jos eivät, niiden olisi pyydettävä kyselylomake 6 kohdan a alakohdassa mainitun määräajan kuluessa, sillä tämän ilmoituksen 6 kohdan b alakohdassa mainittu määräaika koskee kaikkia asianomaisia osapuolia. b) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa, jättämään myös muita kuin kysymyslomakkeessa pyydettyjä tietoja ja toimittamaan asiaa tukevaa näyttöä. Näiden tietojen ja asiaa tukevan näytön on oltava komissiossa tämän ilmoituksen 6 kohdan b alakohdassa vahvistetussa määräajassa. Komissio voi lisäksi kuulla asianomaisia osapuolia, jos ne sitä pyytävät osoittaen, että niiden kuulemiseen on olemassa erityisiä syitä. Tämä pyyntö on tehtävä 6 kohdan c alakohdassa vavistetussa määräajassa. 5.2 Yhteisön edun arviointimenettely Perusasetuksen 21 artiklan mukaisesti, jos polkumyyntiä ja vahinkoa koskevat väitteet osoitetaan oikeiksi, tehdään päätös siitä, onko polkumyynnin vastaisten toimenpiteiden käyttöönotto yhteisön edun mukaista. Tästä syystä yhteisön tuotannonala, tuojat, niitä edustavat yhdistykset, edustavat käyttäjät ja edustavat kuluttajajärjestöt, jos ne osoittavat, että niiden toiminnan ja tarkasteltavana olevan tuotteen välillä on selkeästi havaittava yhteys, voivat tämän ilmoituksen 6 kohdan b alakohdassa vahvistetussa määräajassa ilmoittautua ja toimittaa komissiolle tietojaan. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasioihin perustuvalla näytöllä osoitettu oikeiksi tietoja toimitettaessa. 6. Määräajat a) Osapuolille kyselylomakkeen pyytämistä varten Kaikkien asianomaisten osapuolten olisi pyydettävä kyselylomake niin pian kuin mahdollista, mutta viimeistään 15 päivän kuluttua tämän ilmoituksen julkaisemisesta Euroopan yhteisöjen virallisessa lehdessä. b) Osapuolille ilmoittautumista, kyselylomakkeen jättämistä ja muita tietoja varten Kaikkien asianomaisten osapuolten, jos niiden kannat on otettava huomioon tässä tutkimuksessa, on ilmoittauduttava komissiolle, esittävä näkökantansa sekä jätettävä vastauksensa kyselyyn ja kaikki muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ole sovittu. c) Kuuleminen Kaikki asianomaiset osapuolet voivat myös saman 40 päivän määräajan kuluessa pyytää tulla kuulluiksi. 7. Kirjalliset näkökannat, vastaukset kyselyihin ja yhteydenotot Kaikki asianomaisten osapuolten esittämät näkökannat ja pyynnöt on esitettävä kirjallisesti (ei sähköisessä muodossa, ellei toisin ole sovittu), ja niissä on mainittava asianomaisen osapuolen nimi, osoite, sähköpostiosoite, puhelin- faksi- ja/tai teleksinumero. Komission yhteystiedot: European Commission Directorate-General for Trade Directorates C and E DM 24 - 8/37 Rue de la Loi/Wetstraat 200 B - 1049 Bruxelles/Brussels Faksi (32-2) 295 65 05 Teleksi: COMEU B 21877 8. Kieltäytyminen yhteistyöstä Jos osapuoli, jota asia koskee, kieltäytyy antamasta tarvittavia tietoja tai ei toimita niitä määräajassa tai merkittävällä tavalla vaikeuttaa tutkimusta, alustavat tai lopulliset päätelmät, riippumatta siitä ovatko ne myönteisiä vai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella. Jos todetaan, että osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää muita käytettävissä olevia tietoja. 9. Tutkimusaikataulu Tutkimus päätetään perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Perusasetuksen 7 artiklan 1 kohdan mukaisesti väliaikaiset toimenpiteet voidaan ottaa käyttöön viimeistään yhdeksän kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä. (1) EYVL L 56, 6.3.1996, s. 1. (2) EYVL L 128, 30.4.1998, s. 18.